Ikke altid. Flere af rådene kan vise sig at være modstridende, og det er derfor ikke nødvendigvis en let opgave, Lars Løkke Rasmussen kommer på. Det viser eksempler fra de seneste to folketingsvalg.
Under dronningerunden efter folketingsvalget i 2011 pegede Radikale Venstre på Socialdemokratiets Helle Thorning-Schmidt med henblik på at danne en "koalitionsregering, der vil samarbejde bredt i Folketinget. En sådan regering må kunne føre en ansvarlig økonomisk politik, som samtidig giver mulighed for investering i uddannelse, og føre en udlændingepolitik, der værner om borgernes rettigheder".
Det kom dog ikke med i det endelige forhandlingsmandat, der blot lød, at Helle Thorning-Schmidt skulle ”lede forhandlinger om dannelsen af en ny regering”.
Ved det seneste valg i 2015 pegede Det Konservative Folkeparti i første dronningerunde på Lars Løkke Rasmussen ”som leder af en regering, der samarbejder bredt, med en reformorienteret, erhvervsvenlig, økonomisk politik”. Det kom dog ikke med i forhandlingsmandatet. Det gjorde derimod Liberal Alliances anbefaling om "dannelsen af en borgerlig flertalsregering bestående af Venstre, Dansk Folkeparti, Det Konservative Folkeparti og Liberal Alliance".
Forhandlingerne viste dog, at Lars Løkke Rasmussen ikke kunne danne sådan en regering, og derfor måtte han ud i en anden dronningerunde. Her fik han "blot" til opgave at danne en mindretalsregering, og det lykkedes ham.